El conseller Jordi Puigneró ha participat aquesta tarda en la presentació de la nova estratègia per a les dades i la intel·ligència artificial a la UE que ha tingut lloc a Barcelona.
Puigneró s'ha reunit amb el director general de Xarxes de Telecomunicacions, Continguts i Tecnologia de la Comissió Europea, Roberto Viola.
El conseller de Polítiques Digitals i Administració Pública, Jordi Puigneró, ha participat aquesta tarda en l'acte de presentació de la nova estratègia per a les dades i la intel·ligència artificial a la UE a Barcelona per part del director general de Xarxes de Telecomunicacions, Continguts i Tecnologia de la Comissió Europea, Roberto Viola.
Puigneró i Viola s'han reunit abans de la presentació per abordar diferents aspectes d'interès comú.
El conseller Puigneró ha recordat que l'agenda digital catalana està plenament alineada amb els valors i normes europeus, i ha donat la benvinguda a la nova estratègia europea que es desenvoluparà en la mateixa línia. "
Celebrem l'aposta europea per un model digital propi que sigui humanista i posi la ciutadania al centre, davant dels models antagònics dels EUA i de la Xina ", ha explicat.
Puigneró ha recordat que fins ara havien emergit dos models antagònics de governança de les tecnologies digitals avançades.
Per una banda, segons ha explicat, "el model desenvolupat pels EUA, que essencialment mira el rèdit econòmic i en el qual les empreses governen la tecnologia i les dades que generen ", i per l'altra, "el model xinès, que busca el control dels ciutadans a través de la tecnologia i en el qual l'Estat és el que governa les seves dades".
Segons el conseller, "des d'Europa, i per tant, també des de Catalunya, tenim l'obligació de proposar un model alternatiu a aquest nou ordre mundial digital ".
" Apostem per un model en què les dades i la tecnologia siguin governades per la ciutadania, que posi les persones al centre, i que es preocupi per l'ètica i la privacitat", ha afegit Puigneró.
L'Agenda catalana, totalment alineada amb els valors europeus
Puigneró ha explicat que Catalunya impulsa des de l'inici d'aquesta legislatura una agenda digital pròpia, a través del departament de nova creació que encapçala.
Aquesta agenda té com a un dels seus pilars "l'impuls de tecnologies digitals avançades com ara la Intel·ligència artificial (IA), la 5G i la Blockchain", amb l'aplicació i desenvolupament en "casos reals que tinguin un impacte en la millora de la qualitat de vida de la societat mitjançant l'impuls d'iniciatives de col·laboració entre el sector públic i el privat".
És el cas de l'Estratègia d'Intel·ligència Artificial de Catalunya (Catalonia.AI) presentada la setmana passada, dotada amb 10 milions d'euros de pressupost per al seu desplegament, que es destinaran, entre d'altres, a la creació del clúster Catalonia.AI Alliance, de la Xarxa de Recerca i Innovació en IA i de l'Observatori Ètic de la Intel·ligència Artificial.
També en el marc de Catalonia.AI i com a iniciativa destacada, s'ha creat el CIDAI (Center for Innovation in Data tech and Artificial Intelligence), com a peça fonamental de l'estratègia per promoure l'adopció de la IA a Catalunya.
El CIDAI és una aliança publicoprivada constituïda com un centre d'innovació en xarxa referent al servei d'empreses i institucions.
"Apostem per un model en què les dades i la tecnologia siguin governades per la ciutadania, que posi les persones al centre, i que es preocupi per l'ètica i la privacitat", ha afegit Puigneró.